Hassan Ali Mansur

Hassan Ali Mansur (Teheran, 1923ko apirilaren 13a – ibidem, 1965eko urtarrilaren 26a) irandar politikaria izan zen, Irango lehen ministroa 1964tik hil zen arte.

Ali Mansur lehen ministroaren semea izan zen. Teherango Unibertsitateko Zuzenbide Eskolan ikasi zuen eta Zientzia Politikoetan graduatu zen. Kanpo arazoetako ministerioan sartu zen eta Iranek Alemanian eta Frantzian dituen enbaxadetan egon zen. 1950eko hamarkadan lehen ministroaren bulegoko buru izendatu zuten, eta 1957an Manouchehr Eghbal lehen ministroak Ekonomia Kontseiluko buru eta lehen ministrorde izendatu zuen.

1962an parlamentuko kide hautatu zuten eta Iran Novin alderdia sortu zuen. Mohammad Reza Pahlavik 1964an izendatu zuen lehen ministro, Iraultza Zuriaren garaian. Novin alderdiko gazteak gobernuan sartu zituen eta estatubatuarren aldeko politika jarraitu zuen. Ruhola Khomeini aiatolaren erasoak jaso zituen, eta honek Turkiara erbesteratu behar izan zuen.

Mansur 1965eko urtarrilean hil zuten, parlamentura zihoala. Islamista baten tiroak jaso zituen eta bost egun geroago hil zen ospitalean. Hiltzailea eta bere konplizeak exekutatu egin zituzten.

Kategoria:Teherandarrak
Kategoria:Irango xiiak
Kategoria:Irango politikariak
Kategoria:Eraildako lehen ministroak